Paul Hey

Paul Friedrich Hey (München, 19 oktober 1867 - Gauting, 14 oktober 1952) wie in Dútske keunstskilder, grafikus, tekener en yllustrator.

 Libben en wurk 
Paul Friedrich Hey wie in soan út it earste houlik fan 'e muzyklearaar Julius Hey mei Karoline, berne Benfey. Hy groeide op yn München mei syn sibben Oskar (klassike filolooch), Else (troud mei Gürleth-Hey; skilder), Siegfried (diplomaat), Ottilie (operasjonger) en Johannes Julius, byneamd Hans Erwin (sjonger en sjonglearaar) en gie fan 1877 oant 1886 nei it Maximiliansgymnasium fan München, yn 'e ôfstudearklasse mei ûnder oaren de Beierske kroanprins Rupprecht.

Op 18 oktober 1886 kaam er yn it twadde jier fan 'e tariedingsskoalle oan 'e Akademy foar Byldzjende Keunsten yn München, dêr't er oant it simmersemester fan 1893 ynskreaun wie by Karl Raupp (1837–1918), Johann Caspar Herterich (1843–1905), Ludwig Löfftz (1845–1910), en Heinrich Zügel (1850–1941). Hy foltôge ferskate stúdzjes oer it libben yn 'e omkriten fan München en, ûnder oare, yn Franken (yn Pappenheim yn 1892). Hy krige ferskate earefermeldings, prizen en medaljes, wêrûnder de Sulveren Earemedalje fan 'e Beierske Akademy foar Byldzjende Keunsten yn 1892 foar in oaljeferveskilderij fan in ûnderwerp út Pappenheim. Hy waard al op jonge jierren lid fan 'e keunstnersferiening "Wurstkessel" binnen de Keunstners- en Sjongersferiening (Künstler-Sänger-Verein e. V.) fan München.

Yn 1889 gie Paul Hey by it 1e Beierske Ynfanteryrezjimint. Under de Earste Wrâldoarloch tsjinne er as soldaat en oarlochskeunstner oan it West- en Eastfront. Yn 1920 waard er befoardere ta reserve-luitenant.

Yn 1906 troude Paul Hey yn Partenkirchen mei de pianolearares Elisabeth Wilhelmine Duensing (1879–1952), dy't yn 1919 as earste frou keazen waard yn 'e gemeenteried fan Gauting foar de SPD. De adoptearre soan Hans Hey emigrearre yn 1934 nei Argentynje.

Om 1900 hinne ûntwurp Paul Hey ansichtkaarten foar de Münchener útjouwer Ottmar Zieher, tegearre mei oare bekende grafyske keunstners fan syn tiid, lykas Michael Zeno Diemer, Fritz Bergen, Edward Harrison Compton, Raoul Frank, en Otto Strützel. (Emil Nolde en Heinrich Kley wurken foar oare útjouwers.) Hey ûntwikkele syn eigen styl. Hy makke poëtyske, realistyske grafiken fan âlde objekten en yllustrearre mearkes en folkslieten, benammen mei help fan skildertechniken, ynklusyf Sang und Klang fürs Kinderherz ('Liet en Klank foar it Bernehert'), útjûn yn 1909 troch Engelbert Humperdinck, en Kathreiner's Volksliederalbum ('Folksliete-album') mids jierren '30. Hey ûnderskiede him troch syn djippe ferbining mei de natuer en de minske. Hy wurdt beskôge as in skilder fan 'e Dútske geast. Modernisme en technology binne weilitten yn syn wurk.

Paul Hey waard tige bekend mei syn yllustraasjes foar de Dútske mearkes, in searje sigarettekaarten yn opdracht fan Reemtsma. It samlersalbum, útjûn yn 1939, befette sa'n 100 skildere yllustraasjes. It befette de printe mearkes en wie, foar in priis fan ien Ryksmark, betelber foar elkenien. De yllustraasjes foar de mearkes wiene ynbegrepen by de oankeap fan in pakje sigaretten.

Yn 1940 waarden Hans Christian Andersen syn mearkes útjûn troch Thienemanns-Verlag yn Stuttgart mei fjouwer kleurplaten en tal fan yllustraasjes fan Paul Hey, dy't yn 'e jierren '90 opnij útjûn waarden.

Ferskate kalinders mei ansichtkaarten fan Paul Hey waarden útjûn troch it Ackermanns Kunstverlag yn München. Yn Gauting by München, dêr't er fan maart 1910 ôf wenne, waarden in strjitte en in middelbere skoalle nei him neamd.

 Keppelingen om utens 
 Bildsammlung zu Paul Hey Samling Prof. Dr. Sabine Giesbrecht, Universiteit Osnabrück
 Paul-Hey-Gesellschaft
 Seleksje fan folkslietkaarten fan Paul Hey

Kategory:Dútsk keunstskilder
Kategory:Dútsk grafikus
Kategory:Dútsk yllustrator
Kategory:Persoan berne yn 1867
Kategory:Persoan stoarn yn 1952